**Обявление**

**Относно:** ***Наредба за изменение и допълнение на Наредбата за определянето и администрирането на местните такси и цени на услуги на територията на Община Долна Митрополия.***

На основание чл. 26, ал. 4 от Закона за нормативните актове, Община Долна Митрополия предоставя възможност на заинтересованите лица да направят своите предложения и становища по проекта на Наредбата за определянето и администрирането на местните такси и цени на услуги на територията на Община Долна Митрополия. [**https://dolnamitropolia.acstre.com/section-355-content.html**](https://dolnamitropolia.acstre.com/section-355-content.html)

Становищата се приемат в срок до 14 дни, след датата на публикуване на информацията, на е-mаil адрес: dolnamitropolia@el-soft.com или в Центъра за административно обслужване при Община Долна Митрополия, на адрес гр. Долна Митрополия, ул. „Св. св. Кирил и Методий” № 39.

Законът за изменение на Закона за корпоративното подоходно облагане /ЗИЗКПО/, с преходните и заключителни разпоредби, на който се изменят Закона за местните данъци и такси и Закона за предучилищното и училищно образование е обнародван в ДВ бр. 17 от 01 март 2022 г. Съгласно § 9 от ПЗР на ЗИЗКПО, измененията на ЗМДТ и ЗПУО влизат в сила от 01.04.2022 г. Към този момент следва Наредбата за определянето и администрирането на местните такси и цени на услуги на територията на Община Долна Митрополия да бъде приведена в съответствие с изменените нормативни актове, а за посещението на общинските детски ясли и градини на територията на община Долна Митрополия да не се заплаща такса. Този кратък срок и посочената необходимост от привеждане на местната правна уредба в съответствие с националното законодателство представляват изключителен случай и мотивират прилагането на чл. 26, ал. 4, изр. 2 от Закона за нормативните актове.  Във връзка с това и на основание с чл. 26, ал. 2 и ал. 4, изр. 2 от Закона за нормативните актове, отразяващ задълженията за провеждане на обществени консултации и за публикуване на Проекта за приемане на нормативен акт с цел информиране на населението и прозрачност в действията на институциите, в 14-дневен срок от публикуване на настоящото предложение на интернет страницата на общината и/или общинския съвет, се приемат предложения и становища относно така изготвения проект за приемане на Наредба за изменение на Наредбата за определянето и администрирането на местните такси и цени на услуги на територията на Община Долна Митрополия.

**Мотиви** **към** **настоящия** **проект:**

**1.** **Причини,** **които** **налагат** **приемането:**

С § 5, 6 и 7 от Преходните и Заключителни разпоредби на Закона за изменение на Закона за корпоративното подоходно облагане /обнародван ДВ бр. 17 от 01 март 2022 г./ в Закона за предучилищното и училищно образование (ЗПУО), Закона за здравето и Закона за местните данъци и такси (ЗМДТ) са въведени редица изменения и допълнения, които уреждат нормативно отпадането на таксите за детски градини и ясли. Според приетите изменения на ЗМДТ, такса за ползване на детски ясли и градини вече не съществува. Измененията влизат в сила от 01.04.2022 година. Това налага да бъдат приети предлаганите изменения на Наредбата за определянето и администрирането на местните такси и цени на услуги на територията на Община Долна Митрополия, тъй като тя, бидейки подзаконов нормативен акт, следва да бъде приведена в съответствие с нормативните актове от по-висока степен.

**2. Цели, които се поставят:**

Целта на предлаганата промяна е привеждане на Наредбата за определянето и администрирането на местните такси и цени на услуги на територията на Община Долна Митрополия в синхрон от една страна с нормативните актове от по-висока степен, а от друга с държавната политика за цялостно отпадане на таксите и целенасочена подкрепа на децата и семействата.

**3.** **Очаквани резултати:**

Подпомагането на родителите и целенасочена подкрепа на децата и семействата, в Община Долна Митрополия, чрез което ще се засили преодоляването на пречките, които оказват негативно влияние върху включването на децата в предучилищното образование. В резултат на промените подзаконовият нормативен акт ще съответства на нормативните актове от по-висока степен.

**4. Финансови средства:**

Няма необходимост от общински финансови средства за прилагането на новата уредба, тъй като в Приложение 1, към т. 1 на РМС №50 от 03.02.2022 г. за делегираните от държавата дейности, финансирани със средства от държавния бюджет при организирането и предоставянето на публични услуги за функция „Образование“ и функция „Здравеопазване“ и Приложение 4, към т. 4 на решението са предвидени средства на дете за бюджетна година, съгласно норматив за издръжка на дете в общинска детска градина или общинско училище, включващ и компенсиране отпадането на съответните такси по ЗМДТ, както и средства, съгласно норматив за издръжка на дете в детска ясла, включващ и компенсиране отпадането на съответните такси по ЗМДТ.

**5. Анализ за съответствие с правото на ЕС:**

Предлаганата Наредба за изменение и допълнение на ,,Наредба за определянето и администрирането на местните такси и цени на услуги на територията на община Долна Митрополия“ е подзаконов нормативен акт и е в съответствие с нормативните актове от по – висока степен, както и с тези на европейското законодателство.

**ПРОЕКТА НА НАРЕДБА**

**ЗА ИЗМЕНЕНИЕ И ДОПЪЛНЕНИЕ НА**  **НАРЕДБА**

**за определянето и администрирането на местните такси и цени на**

**услугите на територията на Община Долна Митрополия**

На основание чл. 79 от Административнопроцесуалния кодекс, чл. 8 и чл. 15, ал. 1 от Закона за нормативните актове, чл. 21, ал. 2, във връзка с чл. 21, ал. 1, т. 7 от Закона за местното самоуправление и местната администрация и във връзка с чл. 9 от Закона за местните данъци и такси и § 5, § 6, § 7 и § 9 от Преходните и Заключителни разпоредби на Закона за изменение на Закона за корпоративното подоходно облагане /обнародван ДВ бр. 17 от 01 март 2022 г./, Кмета на Община Долна Митрополия предлага на Общински съвет – Долна Митрополия да приеме промяна в Наредбата за определянето и администрирането на местните такси и цени на услуги на територията на Община Долна Митрополия както следва:

**§ 1.** В чл. 2, ал. 1, т. 3 изразите „детски ясли“ и „детски градини“ се заличават.

**§ 2.** В заглавието на Раздел III от Глава 2 изразите „детски ясли“ и „детски градини“ се заличават.

**§ 3.** Чл. 22 се отменя.

**ЗАКЛЮЧИТЕЛНИ РАЗПОРЕДБИ**

**§ 4.** Настоящата Наредба за изменение на Наредба за изменение и допълнение на Наредбата за определянето и администрирането на местните такси и цени на услуги на територията на Община Долна Митрополия влиза в сила от 01.04.2022 година.